**Adatvédelmi tájékoztató**

**Az Európai Uniós Ügyészséghez csatlakozás kikényszerítésére vonatkozó aláírásgyűjtést támogató polgárok adatainak kezeléséről**

Mindenek előtt köszönöm, hogy aláírásával támogatta kezdeményezésünket!

Az alábbi tájékoztató azt a célt szolgálja, hogy az Ön által megadott személyes adatai kezelésével és védelmével kapcsolatos minden fontos információt megismerhessen.

**Mit és miért kezelünk?**

Az aláírásgyűjtés során Öntől gyűjtött adat az Ön neve, a lakcímkártyáján is szereplő lakcíme és az Ön sajátkezű aláírása, valamint ­ha ezeket a velem való kapcsolattartás érdekében megadta – az Ön e-mailcíme és telefonszáma. Az aláírásgyűjtés célja a támogató aláírások összegyűjtése és azoknak – az azt aláíró választópolgárok közös petíciójaként történő – benyújtása közjegyző számára, a megadott kapcsolattartási adatok esetében pedig az, hogy az adatkezelő országgyűlési képviselői tevékenységével összefüggésnek az Ön számára a megadott elérhetőségeken tájékoztatást nyújtson. Az adatkezelés jogalapja az Ön jelen tájékoztató megismerését követően kifejezett hozzájárulása. Az adatkezelés folyamata az a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló 2016. április 17-i 2016/679/EU európai parlamenti és tanácsi rendelet (általános adatvédelmi rendelet) és információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) alapján történik.

**Ki fér hozzá az Ön adataihoz?**

Az ajánlás során rögzített adatok tekintetében az adatkezelő dr. Hadházy Ákos Ányos országgyűlési képviselő (hivatali cím: 1358 Budapest, Széchenyi rakpart 19. 107-es iroda, telefonszám: 36-1/ 441 50 00 , e-mail cím: [hadhazy.akos@parlament.hu](mailto:hadhazy.akos@parlament.hu)), aki az adatokat – az e-mailcímek és a telefonszámok kivételével – közjegyző által hitelesíti majd.

Az adatgyűjtés általában az adatkezelő által megbízott aktivisták útján, nyomdai úton előállított aláírásgyűjtó íveken történik, azonban az adatkezelő választópolgár által közvetlenül beküldött aláírásgyűjtő íveket is fogad. A személyes adatokkal Ön és más választópolgárok által kitöltött ajánlóívet az aláírásokat gyűjtő aktivista is aláírásával látja el, majd átadja azt az adatkezelőnek.

A kitöltött és adatkezelőnek leadott ajánlóíveket az adatkezelő a petíció benyújtásáig, de legfeljebb 2019. május 31-ig elzárva őrzi, azokhoz csak az adatkezelő képviselői munkáját segítő munkatársak és csak az ívek rendezése és az aláírások számának nyomon követése érdekében férhetnek hozzá. A gyűjtés során rögzített adatokat – az Ön által esetlegesen megadott kapcsolattartási adatok, illetve ilyen adatok közlése esetén a név és a lakóhely szerinti település kivételével – más módon nem rögzítjük.

Az ajánlóívek megőrzéséért mind az azt gyűjtő aktivista, mind az adatkezelő képviselői munkáját segítő, az adatkezelésben közreműködő munkatársak személyes felelősséggel tartoznak adatkezelő felé és titoktartási kötelezettséget vállaltak a gyűjtés során megismert minden adatra vonatkozóan.

**Meddig kezelik az Ön adatait?**

Az adatkezelő legkésőbb 2019. május 31-én oly módon nyújtja át az aláírásgyűjtő íveken szereplő aláírásokkal támogatott – személyes adatként a támogatók nevét, lakcímét és aláírását tartalmazó – petíciót közjegyző számára, hogy az aláírásgyűjtő íveket zártan csatolja a petíció szövegéhez. Az adatkezelő a kezelt személyes adatok egyikét sem hozza nyilvánosságra és a zárt kezelésre kifejezetten felhívja a petíció címzettjének figyelmét is. Mivel az adatkezelés célja az Európai Ügyészséghez csatlakozás kikényszerítése a petíció által, a benyújtott adatokat más célra a címzett sem használhatja és a cél teljesülésére tekintettel az adatokat a petíció szerinti kezdeményezés mérlegelését követően törölni köteles.

Ha Ön a petíció aláírásával egyidejűleg e-mailcíme, telefonszáma vagy mindkettő kezeléséhez hozzájárulást adott, úgy az adatkezelő ezen adatokat az Ön nevével és a lakcíme szerinti település megnevezésével együtt az adatkezelő képviselői tevékenységével összefüggő tájékoztatás nyújtása érdekében mindaddig kezeli, amíg Ön a hozzájárulását vissza nem vonja. A hozzájárulás visszavonásának lehetőségéről minden Önhöz címzett megkeresésben tájékoztatni fogjuk Önt. Az ezekkel kapcsolatos adatkezelésről a <https://europaiugyeszseget.hu/adatkezelesi-tajekoztato> oldalon olvashat.

**Hogyan rendelkezhet az adatairól?**

Ön az adatkezeléshez adott hozzájárulását részben vagy egészben is bármikor visszavonhatja, illetve az adatkezelés ellen a hozzájárulás már megtörtént visszavonása miatt vagy más okból– így annak jogellenességére vagy a cél megszűnésére hivatkozva – tiltakozzon. A hozzájárulás visszavonása, illetve megalapozott tiltakozás esetén az érintett adatokat töröljük. Ön emellett az adatkezelés korlátozását – például a kapcsolattartási adatok meghatározott célú tájékoztató üzenetek megküldésére vonatkozó felhasználásának mellőzését – is kérheti.

A megadott kapcsolattartási adatokat kérésére az adatkezelés során bármikor helyesbítjük, azonban a – nyilatkozat érvényességének megőrzése érdekében – az aláírásgyűjtő íven rögzített személyes adatokat mi magunk helyesbíteni nem tudjuk. Így abban az esetben, ha úgy gondolja, hogy téves adatot rögzítettünk, azt javasoljuk, hogy írjon alá újabb ívet: a helyes adatokkal megismételt aláírás biztosíthatja, hogy támogatása sem az Ön számára, sem a mi számunkra ne vesszen el egy esetleges téves adatrögzítés miatt.

**Hogyan érvényesítheti az adatkezeléssel összefüggő jogait?**

Ön hozzáférhet az általunk Önről kezelt személyes adatokról, illetve tájékoztatást kérhet tőlünk arról, hogy a személyes adatait milyen célból és jogalapon, meddig és milyen eljárásban kezeljük, ezt és rendelkezési jogainak gyakorlását azonban – az adatkezelés jellegére tekintettel, éppen adatainak védelme érdekében – csak előzetes személyazonosítást követően tudjuk biztosítani. Erre irányuló igénye esetén kérjük, hogy azt <https://europaiugyeszseget.hu/adatkezelesi-informaciok/> oldalon vagy a 36-1/ 441 50 00 telefonszámon jelezze felénk. Ugyanezeken az elérhetőségeken fogadjuk a hozzájárulás visszavonására irányuló nyilatkozatokat, illetve az az adatkezelés jogszerűségével kapcsolatos intézkedési kérelmeket is.

Ön emellett az Infotv. alapján személyes adatainak jogellenes kezelése, illetve az információs önrendelkezési jogához kapcsolódó jogainak sérelme miatt a Fővárosi Törvényszékhez (1055 Budapest, Markó u. 27. Levelezési cím: 1363 Bp. Pf. 16.) vagy az Ön lakóhelye szerint illetékes törvényszékhez keresetet nyújthat be, illetve a Nemzeti Adatvédelmi és Információszabadság Hatósághoz (1135 Budapest, Szilágyi Erzsébet fasor 22c, www.naih.hu) fordulhat.

**dr. Hadházy Ákos Ányos**

**országgyűlési képviselő**